ר' עזריה בשם ר' יהודה ברבי סימון אומר: משל למלך, שהיה לו פרדס נטוע. שורה של תאנים, ושל גפנים, ושל רמונים, ושל תפוחים. ומסר לאריס והלך לו. לאחר ימים בא המלך והציץ בפרדס לידע מה עשה ומצאו מלא חוחין ודרדרין. הביא קצצים לקוצו והציץ באותן החוחין וראה בו שושנה אחת של ורד נטלה והריח בה ושבת נפשו עליה. אמר המלך: בשביל שושנה זו ינצל כל הפרדס. כך כל העולם כולו לא נברא, אלא בשביל תורה. לאחר כ"ו דורות הציץ הקב"ה בעולמו לידע מה עשה ומצא מלא מים במים. דור אנוש מים במים. דור המבול מים במים. דור הפלגה מים במים. והביא קצצים לקוצצו שנאמר: (תהלים כט): ה' למבול ישב. ראה בו שושנה אחת של ורד, אלו ישראל. ונטלה והריחה בשעה שנתן להם עשרת הדברות ושבת נפשו עליו. בשעה שאמרו: נעשה ונשמע, אמר הקדוש ברוך הוא: בשביל שושנה זו ינצל הפרדס. בזכות תורה וישראל ינצל העולם: